**Emil Jannings**, rodným menom **Theodor Friedrich Emil Janenz** (\* 23. júl 1884, Rorschach, Švajčiarsko – † 2. január 1950, Strobl, Rakúsko) bol nemecký herec švajčiarskeho pôvodu, ktorý pôsobil v Nemecku a krátko aj v Hollywoode na konci 20. rokov 20. storočia.

Bol prvým umelcom, ktorý získal Oscara. Za výkon vo filmoch *The Way of All Flesh* (1927) a *The Last Command* (1928) mu americká Akadémia filmových umení a vied vo svojom historicky prvom hlasovaní udelila cenu za najlepší mužský herecký výkon v hlavnej úlohe. Jannings sa udeľovania zúčastniť nemohol, a preto mu cenu odovzdali ešte pred slávnostným večerom.

Životopis
---------

Narodil sa v meste Rorschach vo švajčiarskom kantóne Sankt Gallen. Pokrstený bol ako Theodor Friedrich Emil Janenz. Jeho matka bola rusko-nemeckého, židovského pôvodu a otec amerického pôvodu. V 16 rokoch odišiel z domova, aby dva roky pôsobil ako námorník. Potom sa vrátil do Görlitzu, kam sa jeho rodina presťahovala. Začal pôsobiť v miestnom divadle a neskôr hrával v Brémach a v Lipsku.

### Kariéra

Divadelnú kariéru rozvíjal, keď bol súčasťou súboru Maxa Reinhardta v Berlíne. Vo filme sa objavil už v roku 1919, keď hral v dráme *Madame DuBarry* režiséra Ernsta Lubitscha. V snímke *Der Letzte Mann* (1924), ktorú režíroval Friedrich Wilhelm Murnau, stvárnil Jannings starnúceho hotelového kuriéra, ktorý je už na pokraji svojich síl a riaditeľ ho preto preradil na miesto upratovača toaliet. Jannings s Murnauom spolupracoval ešte dvakrát.

Jannings a Joseph Goebbels (vľavo)
V roku 1927 odišiel na pozvanie štúdia Paramount Pictures do Hollywoodu. Natočil pre nich päť filmov, všetky boli nemé. Vo filme *The Last Command* stvárnil postavu bývalého generála Ruskej ríše, ktorý je osudom degradovaný do úlohy hollywoodskeho štatistu. Za tento výkon bol ako prvý človek ocenený novovzniknutou Cenou Akadémie. Keďže sa udeľovania v máji 1928 zúčastniť nemohol, akademici mu ocenenie udelili mesiac dopredu. Jannings túto cenu získal aj za výkon vo filme *The Way of All Flesh* (1927).

Po Hollywoodskom úspechu sa vrátil späť do Nemecka. Jeho hrubému hlasu s nemeckým prízvukom nebolo jednoduché rozumieť, a tak po vzniku zvukového filmu začal pôsobiť v Európe. S režisérom Josefom von Sternbergom natočil dramatický film *Der Blaue Engel*, v ktorom si zahral po boku zvodnej Marlene Dietrichovej.

### Osobný život

Po návrate do Nemecka a po vzniku Tretej ríše sa Jannings venoval filmom aj naďalej, hoci to boli filmy podporujúce a propagujúce nacistickú ideológiu. Jeho spolupráca s ministrom propagandy Josephom Goebbelsom sa mu stala po druhej svetovej vojne osudná a k filmu sa už nedostal. Presťahoval sa do rakúskeho mestečka Strobl, kde 2. januára 1950 zomrel na rakovinu pečene. Pochovaný je na tamojšom cintoríne.

Jannings bol ženatý celkovo štyrikrát.

Zaujímavosti
------------

Soška Oscara, ktorú Jannings v roku 1928 získal, je dodnes uchovaná vo Filmovom múzeu v Berlíne.

Rakúske občianstvo získal v roku 1947.

Od roku 1960 má hviezdu na Hollywoodskom chodníku slávy.

Jannings natočil v Los Angeles celkovo päť snímok, všetky boli nemé a všetky pre štúdio Paramount. Do dneška zostal nepoškodený iba film *The Last Command*. Z filmov *The Patriot* a *The Way of All Flesh* sa zachovali iba čiastočné fragmenty. Zvyšné dva filmy, *Street of Sin* a *Betrayal*, sú považované za stratené úplne.

Oscar sa vo svojich začiatkoch udeľoval za viacero hereckých výkonov v tom istom časovom rozpätí, preto je uvádzané, že Jannings získal cenu za oba filmy (*The Last Command* a *The Way of All Flesh*). To, že film už dnes neexistuje, z neho robí jediný záber, ktorý bol ocenený Oscarom za herecký výkon, a ktorý je stratený.

Vybraná filmografia
-------------------

Pamätník Emilovi Janningsovi v rakúskom Strobl
### Nemý film

* *Arme Eva* (1914)
* *Madame DuBarry* (1919)
* *Kohlhiesels Töchter* (1920)
* *Anna Boleyn* (1920)
* *Das Weib des Pharao* (1922)
* *Tragödie der Liebe* (1923)
* *Der Letzte Mann* (1924)
* *Das Wachsfigurenkabinett* (1924)
* *Tartüff* (1925)
* *Faust - Eine deutsche Volkssage* (1926)
* *The Way of All Flesh* (1927)
* *The Last Command* (1928)

### Zvukový film

* *Der Blaue Engel* (1930)
* *Die Abenteuer des Königs Pausole* (1933)
* *Der Herrscher* (1937)
* *Robert Koch, der Bekämpfer des Todes* (1939)
* *Ohm Krüger* (1941)

Ocenenia
--------

### Oscar

* 1928: Academy Award za najlepší mužský herecký výkon v hlavnej úlohe – *The Last Command* a *The Way of All Flesh*

### MFF v Benátkach

* 1938: Najlepší herec – *Der Herrscher* (Volpiho pohár – cena)

Referencie
----------

1. ↑  Awards for Emil Jannings
2. ↑  Biography of Emil Jannings
3. ↑  Emil Jannings na findagrave.com
4. ↑  Emil Jannings
5. ↑  The Way of All Flesh (1927) Did You Know?

Literatúra
----------

* OSBORNE, Robert A.. *80 years of the Oscars*. New York : Abbeville Press Publishers, 2008. 440 s. ISBN 978-0-7892-0992-4. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Emil Jannings**

Externé odkazy
--------------

* Emil Jannings v Internet Movie Database (po anglicky)
* Emil Jannings v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Emil Jannings na českej Wikipédii.*

| * z
* d
* u
Academy Award za najlepšieho herca v hlavnej úlohe |
| --- |
| 
* Emil Jannings (1928)
* Warner Baxter (1929)
* George Arliss (1930)
* Lionel Barrymore (1931)
* Fredric March / Wallace Beery (1932)
* Charles Laughton (1933)
* Clark Gable (1934)
* Victor McLaglen (1935)
* Paul Muni (1936)
* Spencer Tracy (1937)
* Spencer Tracy (1938)
* Robert Donat (1939)
* James Stewart (1940)

 |
| 
* **(1927 – 1940)**
* (1941 – 1960)
* (1961 – 1980)
* (1981 – 2000)
* (2001 – 2020)
* (2021 – 2040)

 |

Autoritné údaje: * BnF: 141900509
* GND: 118556932
* ISNI: 0000 0001 1781 2281
* LCCN: n87896209
* NK ČR: pna2007397503
* VIAF: 122349694
* WorldCat: lccn-n87896209